ORDE do 17 de marzo de 2010 pola que se establecen as bases e se convocan, en réxime de concorrencia competitiva, subvencións para o cofinanciamento do Programa de apertura de centros educativos públicos fóra do horario lectivo nos concellos de Galicia para o ano 2010.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 25/03/2010

O Estatuto de autonomía de Galicia declara no seu artigo 31 a competencia plena da Comunidade Autónoma galega para o regulamento e administración do ensino en toda a súa extensión, niveis e graos, modalidades e especialidades, sen prexuízo das limitacións impostas polos artigos 27 e 149 da Constitución española.
A Lei orgánica 2/2006, do 3 de maio, de educación, no seu preámbulo atribúe a responsabilidade do éxito escolar ao alumno/a individualmente, pero tamén ao apoio das familias, do profesorado dos centros docentes, das administracións educativas e da sociedade no seu conxunto, xa que é esta a responsable última da calidade do sistema educativo.
A disposición adicional décimo quinta desta lei establece que corresponde ás administracións educativas establecer o procedemento para o uso dos centros docentes que dependan delas, por parte dos concellos, fóra do horario lectivo para a realización de actividades educativas, culturais, deportivas ou sociais, así como que este uso quedará suxeito ás necesidades derivadas da programación das actividades dos devanditos centros.
O Decreto 332/2009, do 11 de xuño, polo que se establece a estrutura orgánica da Consellería de Educación e Ordenación Universitaria, enumera dentro das súas funcións o deseño e elaboración de programas de mellora dos recursos educativos complementarios.
Por outra parte, cabe sinalar que o artigo 80 da Lei 5/1997, do 22 de xullo, de Administración local de Galicia, establece como competencia propia dos concellos, para a xestión dos seus intereses e no ámbito das súas competencias, a promoción de toda clase de actividades e a prestación de servizos públicos que contribúan a satisfacer as necesidades e aspiracións da comunidade de veciños, engadindo, nese mesmo artigo, que exercerán as competencias en materia de actividades e instalacións culturais e deportivas, e nas de ocupación do tempo de lecer e o turismo.
Así mesmo, un dos principios básicos da autonomía dos centros é a posibilidade de utilizaren as súas instalacións como recursos para a realización de actividades deportivas, artísticas e de estudo dentro dun concepto de servizos complementarios que mellore a oferta educativa.
Coa utilización das instalacións do centro, preténdese favorecer o desenvolvemento de actividades que proporcionen unha formación integral ao alumnado. Así mesmo, procurarase que o alumnado acade unha optimización dos tempos extraescolares para a adquisición das competencias básicas que lles exixe a sociedade actual, ao tempo que se promove o esforzo compartido de toda a comunidade educativa para o fomento do éxito escolar e a redución do abandono temperán dos estudos da nosa mocidade.
Ao abeiro do convenio de colaboración subscrito o 22 de decembro de 2009 entre o Ministerio de Educación e a Comunidade Autónoma de Galicia para o plan de apoio á implantación da LOE, que inclúe actuacións do programa operativo do Fondo Social Europeo que desenvolve o Ministerio de Educación, contémplanse actuacións dirixidas á mellora do éxito escolar, accións de orientación e reforzo para diminuír o abandono temperán da escolarización en alumnado con escaso aprecio pola aprendizaxe e un programa para a extensión ou modificación do tempo escolar. Tales accións desenvolveranse a través de convocatorias dirixidas aos centros educativos ou ben a concellos que se acollan ao programa.
Con todo, é preciso salientar a coherencia dos mencionados principios, bases legais e convenios coas actuais liñas prioritarias de actuación da Consellería de Educación e Ordenación Universitaria vertebradas no fomento do plurilingüismo, no uso das tecnoloxías da información e da comunicación, na orientación educativa e na conciliación da vida familiar, sustentadas nos actuais currículos de educación infantil, primaria e secundaria obrigatoria (Decreto 330/2009, do 4 de xuño, Decreto 30/2007, do 28 de xullo, e Decreto 133/2007, do 5 de xullo, respectivamente)
Así pois, para dotar de eficacia o mencionado nos parágrafos anteriores establécese nesta orde un programa de axudas económicas dirixidas aos concellos coa finalidade de financiar, apoiar e potenciar a apertura de centros educativos fóra do horario lectivo e a capacitación da comunidade educativa en prol da mellora do éxito escolar.
Polo exposto, esta consellería
DISPÓN:
Artigo 1º.-Obxecto.
1. Esta orde ten por obxecto establecer as bases e convocar subvencións para os concellos de Galicia, en réxime de concorrencia competitiva, para o cofinanciamento do desenvolvemento do programa de apertura de centros educativos públicos fóra do horario lectivo, a través das seguintes modalidades:
a) Modalidade A: apoio á mellora das habilidades comunicativas.
b) Modalidade B: reforzo da aprendizaxe a través das tecnoloxías da información e comunicación (TIC).
c) Modalidade C: redes de apoio á orientación educativa.
d) Modalidade D: conciliación da vida familiar en períodos non lectivos.
2. A participación nesta convocatoria implica desenvolver obrigatoriamente:
a) Actividades das tres primeiras modalidades (A, B e C) e opcionalmente da modalidade D.
b) Polo menos unha actividade por cada modalidade, tendo como destinatarios únicos as familias, pais/nais ou titores legais do alumnado do centro educativo.
Artigo 2º.-Financiamento orzamentario.
1. As solicitudes de axuda reguladas nesta orde serán atendidas con cargo ás seguintes aplicacións orzamentarias da Consellería de Educación e Ordenación Universitaria dos orzamentos do 2010:
a) Mod. A: 534.276  con cargo á aplicación 09.01.423A.460.0.
b) Mod. B: 1.080.000  con cargo á aplicación 09.04.423B.460.1.
c) Mod. C: 567.864  con cargo á aplicación 09.04.423B.460.0.
d) Mod. D: 435.370  con cargo á aplicación 09.01.423A.460.0.
2. O importe solicitado non poderá exceder o 80% do orzamento de cada unha das modalidades contempladas no proxecto presentado.
3. No caso de que nas modalidades A ou D non se chegue a adxudicar a totalidade dos orzamentos, os restos pasarán a engrosar o atribuído á outra modalidade.
Artigo 3º.-Beneficiarios.
1. Poderán ser beneficiarios deste programa todos os concellos de Galicia que conten no seu termo municipal con un ou máis centros docentes públicos e que cumpran cos requisitos da convocatoria.
2. En virtude do previsto no parágrafo 2º do artigo 8.3º da Lei 9/2007, do 13 de xuño, de subvencións de Galicia, as agrupacións de concellos indicarán en anexo á súa solicitude os compromisos de execución asumidos por cada membro da agrupación, así como o importe da subvención que se aplicará por cada un deles, que terán igualmente a consideración de beneficiarios. O anexo deberá ser subscrito por quen exerza a representación legal da agrupación solicitante.
Artigo 4º.-Actividades subvencionables.
Deberán solicitar obrigatoriamente a participación polas modalidades A, B e C, e opcionalmente pola D, así como polo menos a existencia dunha actividade por modalidade que teña como destinatarios únicos as familias, pais/nais ou titores legais do alumnado do centro educativo. Dentro de cada unha das modalidades poderán realizarse as actividades que desenvolvan os aspectos e contemplen os requisitos que se recollen a seguir:
1. Modalidade A: apoio á mellora das habilidades comunicativas.
Deberán seleccionar como mínimo 1 dos ámbitos que seguen:
*Cód. A1. Inglés para todas e todos.
*Cód. A2. Galego/castelán paras as comunidades inmigradas.
Requisitos:
*Formais:
-Participar nun dos ámbitos mencionados.
-Ofertar, polo menos, unha actividade tendo como destinatarios únicos familias, pais/nais ou titores legais do alumnado do centro educativo.
*Contidos das actividades:
-Desenvolvemento da competencia lingüística na lingua obxecto da actuación a través de actividades de comunicación que incidan nas destrezas de comprensión e expresión.
-O traballo por competencias a través de metodoloxías CLIL (estudo dos contidos curriculares e competencias mediado polas linguas).
-Actividades que fomenten a inmersión intercultural.
*Destinatarios:
-Alumnado do centro educativo de educación infantil (EI).
-Alumnado do centro educativo de educación primaria (EP).
-Alumnado do centro educativo de educación secundaria obrigatoria (ESO).
-Familias, pais/nais ou titores legais do alumnado do centro educativo.
*Lugar de celebración:
-Nos centros educativos.
-En locais que favorezan a asistencia dos participantes.
*Datas de celebración:
-Períodos escolares (do 1 de xaneiro ao 31 de outubro).
*Horario:
-Anterior e/ou posterior ao lectivo.
*Gastos imputables:
-Persoal e material.
*Gastos excluídos:
-Transporte, formación do persoal, actuacións e representacións.
2. Modalidade B: reforzo da aprendizaxe a través das tecnoloxías da información e comunicación (TIC).
Deberán seleccionar, como mínimo, 3 dos ámbitos dos que se indican a seguir:
*Cód. B1: competencia nas áreas instrumentais.
*Cód. B2: competencia nas técnicas de traballo intelectual.
*Cód. B3: competencia social e cidadá.
*Cód. B4: redes educativas.
*Cód. B5: contidos educativos.
Requisitos:
*Formais:
-Participar en tres actividades de ámbitos diferentes.
-Ofertar, polo menos, unha actividade que teña como destinatarios únicos familias, pais/nais ou titores legais do alumnado do centro educativo.
*Contido das actividades:
-Actividades de reforzo educativo das competencias básicas mediadas polas TIC como elemento motivador.
-Actividades de comunicación que incidan nas destrezas de comprensión e expresión mediadas polas novas tecnoloxías.
-Dinamización de puntos de encontro, información e formación en liña, como eixos que favorezan a continuidade da aprendizaxe dun xeito deslocalizado e atemporal e que cohesione a comunidade educativa (redes de apoio virtuais).
-Creación e mantemento de espazos web de expresión que fomenten a lecto-escritura, e autonomía persoal.
-Desenvolvemento de estratexias básicas para o fomento do espírito crítico ante a información.
-Obradoiros de creación de materiais e contidos educativos sobre as áreas instrumentais.
-Roteiros didácticos e/ou traballos por proxectos coas TIC que incidan nunha formación global na atención a diversidade e impulse a motivación polo estudo.
*Destinatarios:
-Alumnado do centro educativo do 3º ciclo de educación primaria (EP).
-Alumnado do centro educativo de educación secundaria obrigatoria (ESO).
-Familias, pais/nais ou titores legais do alumnado do centro educativo.
*Lugar de celebración:
-Nos centros educativos.
-En locais que favorezan a asistencia dos participantes.
*Datas de celebración:
-Períodos escolares (do 1 de xaneiro ao 31 de outubro).
*Horario:
-Anterior e/ou posterior ao lectivo.
*Gastos imputables:
-Persoal e material.
*Gastos excluídos:
-Transporte, formación do persoal, actuacións e representacións.
3. Modalidade C: redes de apoio á orientación educativa.
Deberán seleccionar como mínimo 1 dos ámbitos que se recollen a continuación:
*Cód. C1: familias como axente do reforzo educativo.
*Cód. C2: habilidades de relación e interacción social.
*Cód. C3: prevención absentismo/abandono escolar.
Requisitos:
-Participar nun dos ámbitos mencionados.
-Ofertar, polo menos, unha actividade que teña como destinatarios únicos familias, pais/nais ou titores legais do alumnado do centro educativo.
*Contido das actividades:
-Actividades de dinamización de escola de nais e pais, ANPAS e familias sobre o seu aspecto formativo, valores e convivencia, normas, colaboración co centro educativo e sobre calquera dos aspectos que favorezan o desenvolvemento persoal e social do alumnado dentro duns parámetros de liberdade, responsabilidade, tolerancia e convivencia democrática.
-Fomento nos alumnos e alumnas dun adecuado coñecemento das súas potencialidades así como de promover o adestramento naquelas habilidades sociais que se consideran básicas para a convivencia e un traballo cooperativo ou compartido.
-As actuacións dirixidas á loita contra o absentismo escolar centraranse no deseño e posta en práctica de protocolos de actuación conxunta (concello, centros educativos, ANPAS), destinados a un adecuado coñecemento dos casos de absentismo, e ao deseño de actuacións ou medidas, tanto para co alumnado como para coas súas familias, destinadas á redución dos índices de absentismo ou das ausencias inxustificadas de asistencia ao centro.
-As actuacións dirixidas á loita contra o abandono escolar centraranse na detección dos casos de abandono escolar temperán e no asesoramento aos mozos e mozas sobre as posibilidades de retorno ao sistema educativo ou, de ser o caso, na oferta de actividades formativas por parte do propio concello.
*Destinatarios:
-Alumnado do centro educativo de educación secundaria obrigatoria (ESO).
-Mozos e mozas de 16 a 24 anos.
-Familias, pais/nais ou titores legais do alumnado do centro educativo.
*Lugar de celebración:
-Nos centros educativos.
-En locais que favorezan a asistencia dos participantes.
*Datas de celebración:
-Períodos escolares (do 1 de xaneiro ao 31 de outubro).
*Horario:
-Anterior e/ou posterior ao lectivo.
*Gastos imputables:
-Persoal e material.
*Gastos excluídos:
-Transporte, formación do persoal, actuacións e representacións.
4. Modalidade D: conciliación da vida familiar en períodos non lectivos.
Opcionalmente poderase seleccionar sempre que se teñan propostos actividades da modalidades A, B e C.
*Cód. D1. Actividades lúdico-deportivas.
*Cód. D2. Actividades de promoción da autonomía persoal.
*Cód. D3. Actividades de fomento da creatividade.
Requisitos:
*Contidos das actividades:
-Lúdico-deportivas.
-Habilidades sociais, autoestima e autonomía persoal.
-Actividades de fomento do pensamento creativo dos ámbitos lingüístico, artístico, social e científico matemático.
*Destinatarios:
-Alumnado do centro educativo de educación infantil (EI).
-Alumnado do centro educativo de educación primaria (EP).
-Alumnado do centro educativo de educación secundaria obrigatoria (ESO).
-Familias, pais/nais ou titores legais do alumnado do centro educativo.
*Lugar de celebración:
-Nos centros educativos.
-En locais que favorezan a asistencia dos participantes.
*Datas de celebración:
-Períodos non lectivos: vacacionais e/ou fins de semana.
*Horario:
-Pedagoxicamente adecuado ás idades do alumnado e que favoreza a conciliación familiar.
*Gastos imputables:
-Persoal e material.
*Gastos excluídos:
-Transporte, formación do persoal, actuacións e representacións.
Os concellos garantirán a conservación das instalacións educativas de que fagan uso, contarán cunha persoa coordinadora xeral do programa para o conxunto dos centros participantes e porán á disposición da comunidade educativa os medios precisos para o desenvolvemento das actividades que se leven a cabo no período comprendido desde o 1º de xaneiro ata o 31 de outubro de 2010.
Artigo 5º.-Proxecto.
Presentarase un proxecto que incluirá obrigatoriamente e a seguinte orde:
1. Datos identificativos do concello, existencia ou non de consello escolar municipal e relación de actividades por cada unha das modalidades para as cales solicita subvención.
2. Número de centros implicados, número de alumnado total e estimación do número de alumnado participante.
3. Vinculación das actividades propostas coa problemática do contexto e/ou do contorno e coas características do alumnado.
4. Por modalidades, descrición en detalle das actividades que se van desenvolver e lingua empregada nelas.
5. Distribución ao longo do ano das actividades, relacionadas por meses.
6. As canles, recursos e medios de difusión, comunicación e sensibilización da comunidade educativa nos obxectivos e accións do proxecto.
7. A planificación da avaliación do propio proxecto para analizar o grao de consecución dos obxectivos previstos e proposta de mellora.
8. A cualificación do persoal proposto tanto para coordinación do programa como para execución das distintas accións.
9. Os mecanismos de coordinación cos centros educativos de procedencia do alumnado e o concello.
Artigo 6º.-Ficha de actividades.
Deberá presentarse obrigatoriamente unha ficha, segundo o modelo que figura no anexo II, con todos os campos cubertos, por cada unha das actividades en que se solicite subvención.
As fichas serán valoradas pola comisión e cualificadas en función dos ítems que se recollen no anexo II; aquelas actividades que non acaden 5 puntos non poderán ser propostas para subvención.
Artigo 7º.-Solicitudes e documentación necesaria.
1. As solicitudes, segundo o modelo de instancia e máis os anexos que figuran nesta orde, xunto, coa documentación xustificativa correspondente, dirixiranse ao conselleiro de Educación e Ordenación Universitaria, edificio administrativo San Caetano, s/n, 15781 Santiago de Compostela, e presentaranse no rexistro xeral ou nos lugares que sinala o artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común (BOE do 27 de novembro), modificada pola Lei 4/1999, do 13 de xaneiro (BOE do 14 de xaneiro), no prazo dun mes contado a partir do día seguinte ao da publicación desta orde no Diario Oficial de Galicia.
2. En cumprimento do previsto polo artigo 14.1º.ñ) da Lei 9/2007, do 13 de xuño, de subvencións de Galicia; e na disposición adicional do Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006; e no artigo 13 da Lei 4/2006, do 30 de xuño, de transparencia e de boas prácticas na Administración pública galega, mediante a presentación da solicitude de subvención a entidade solicitante presta expresamente o seu consentimento á Consellería Educación e Ordenación Universitaria para que esta inclúa e faga públicos nos referidos rexistros e páxina web os datos relevantes relativos ás subvencións recibidas e ás sancións que como consecuencia delas puidesen impoñerse.
3. Xunto coa solicitude, segundo o anexo I, deberá presentarse a documentación que se relaciona a seguir:
a) Proxecto axustado aos puntos indicados no artigo 5º. Presentarase unha copia en papel e outra en soporte óptico.
b) Fichas individuais de cada unha das actividades que se desenvolverán por cada unha das modalidades, empregando o anexo II.
c) Declaración responsable de non estar incurso en ningunha das prohibicións para a obtención de subvencións contempladas no artigo 10 da Lei 9/2007, do 7 de xuño, de subvencións de Galicia.
d) Declaración responsable de cumprimento das obrigas exixidas polo artigo 11 da Lei 9/2007, do 7 de xuño, de subvencións de Galicia.
e) Acreditación da personalidade e o apoderamento suficiente e subsistente de quen actúa en nome e representación da entidade solicitante. Esta circunstancia farase constar mediante certificado expedido para tales efectos pola secretaría xeral da entidade solicitante e que, no suposto de agrupacións de concellos, deberá indicar que dispoñen de poder suficiente para cumprir as obrigas que, como beneficiario, corresponden a tal agrupación.
f) Certificado expedido pola secretaría da entidade solicitante en que se recolla o acordo do órgano municipal competente de solicitar a subvención prevista nesta orde e a finalidade concreta para a cal se solicitan, incluíndo o orzamento total do proxecto con detalle dos custos de cada unha das actividades, organizadas por modalidades.
g) Declaración do representante legal da entidade solicitante en que conste o conxunto das axudas, subvencións, recursos económicos ou ingresos, solicitados, aprobados, concedidos ou pendentes de resolución para a mesma finalidade para a cal solicita a subvención.
Artigo 8º.-Prazo de presentación.
O prazo de presentación de solicitudes para participar na convocatoria será dun mes contado desde o día seguinte ao da publicación desta orde no Diario Oficial de Galicia.
Artigo 9º.-Instrución e tramitación do procedemento.
1. Será competente para instruír o procedemento, así como para formular a correspondente proposta de resolución, a Dirección Xeral de Educación, Formación Profesional e Innovación Educativa da Consellería de Educación e Ordenación Universitaria.
Os expedientes serán tramitados pola Subdirección Xeral de Ordenación e Innovación Educativa e Formación do Profesorado.
A unidade encargada da xestión dos expedientes comprobará que as solicitudes cumpren co establecido nesta orde e, se é o caso, requirirá aos interesados para que, no prazo de dez días, emenden as faltas ou presenten os documentos preceptivos con indicación de que, se non o fixeren así, teranse por desistidos da súa petición, logo da resolución que deberá ser ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Os expedientes, unha vez revisados e, se é o caso, completados, remitiranse á comisión de avaliación recollida no artigo 10 desta orde, que terá a función de valorar e propoñer a concesión ou denegación das subvencións, seguindo os criterios obxectivos recollidos no artigo 11º desta orde.
A Dirección Xeral de Educación, Formación Profesional e Innovación Educativa, unha vez finalizada a valoración das solicitudes e feita a proposta de concesión pola comisión de avaliación, procederá a expoñer na páxina web
http://centros.edu.xunta.es/contidos/concellos/ a proposta provisional que incluirá a cantidade asignada a cada concello por cada unha das modalidades e concederalles o prazo de dez días para que formulen alegacións e presenten os documentos e xustificantes que consideren pertinentes. Así mesmo
, seralles comunicado a todos os solicitantes a través de correo electrónico.
3. Estudadas e valoradas as alegacións presentadas, o director xeral de Educación, Formación Profesional e Innovación Educativa elevará proposta de resolución ao conselleiro de Educación e Ordenación Universitaria, coa indicación da concesión ou a denegación das axudas solicitadas en cada modalidade e, de ser o caso, a exclusión daquelas entidades solicitantes que non reúnan algún dos requisitos da convocatoria.
De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Consellería de Educación e Ordenación Universitaria publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Artigo 10º.-Comisión de avaliación.
1. Crearase unha comisión para valorar as solicitudes presentadas, que estará composta como segue:
a) Presidencia: persoa titular da Dirección Xeral de Educación, Formación Profesional e Innovación Educativa da Consellería de Educación e Ordenación Universitaria, ou persoa en quen delegue.
b) Vogais:
a. Ata un máximo de tres persoas nomeadas polo presidente da comisión, con categoría de subdirector xeral, xefe de servizo e ata un máximo de dúas persoas con categoría de asesor.
b. Secretario: un funcionario da Dirección Xeral de Educación, Formación Profesional e Innovación Educativa, con voz e sen voto.
Artigo 11º.-Criterios de valoración e de distribución de axudas.
1. A comisión de avaliación procederá ao estudo dos proxectos e actividades dos concellos que cumpran os requisitos da convocatoria, tendo en conta os seguintes criterios:
a) Existencia de Consello Escolar Municipal (5 puntos).
b) Vinculación das actividades propostas coa problemática do contexto e/ou do contorno e coas características do alumnado (ata 10 puntos).
c) Calidade técnica e definición das actividades que se van desenvolver (ata 20 puntos).
d) Distribución equitativa das actividades entre os centros e alumnado do concello (ata 10 puntos).
e) Uso das linguas predeterminadas no desenvolvemento das actividades (ata 5 puntos).
f) Adecuación da distribución temporal das actividades (ata 5 puntos).
g) Canles, recursos e medios de difusión, comunicación e sensibilización da comunidade educativa nos obxectivos e accións do proxecto (ata 5 puntos).
h) Mecanismos de avaliación do proxecto (ata 10 puntos).
i) Cualificación do persoal, titulación e experiencia (ata 20 puntos).
j) Mecanismos de coordinación entre o concello, os centros e os responsables da realización das actividades (ata 10 puntos).
2. Todos os solicitantes que cumpran os requisitos da convocatoria recibirán unha cantidade proporcional á puntuación obtida no proxecto e poderanse subvencionar aquelas actividades que acaden como mínimo 5 puntos. Naqueles casos que non se autoricen as actividades dunha modalidade supoñendo o incumprimento do artigo 1.2º, de participación polas tres modalidades A, B, C e de e de ter polo menos unha actividade en cada modalidade, cuxos destinatarios únicos sexan as familias, pais/nais ou titores legais do alumnado do centro educativo, será causa de exclusión.
3. Para calcular a cantidade que recibirá cada solicitante, ratearase a cantidade global entre a suma de toda a puntuación acadada, para obter deste xeito a cantidade correspondente a cada punto, que será multiplicada en cada caso pola puntuación obtida.
4. Ningún concello recibirá unha dotación maior do 80% da cantidade solicitada. A comisión poderá propoñer a redistribución proporcional dos remanentes xerados, por cada unha das modalidades.
5. No caso de que nas modalidades A ou D non se chegue a adxudicar a totalidade dos orzamentos, os restos pasarán a engrosar o atribuído á outra modalidade.
Artigo 12º.-Resolución.
1. Será competente para ditar a resolución que proceda o titular da Consellería de Educación e Ordenación Universitaria.
O prazo para ditar e notificar a resolución será de seis meses a partir do día seguinte ao da finalización do prazo de solicitude.
2. A resolución favorable conterá, como mínimo, as seguintes alíneas:
a) Importe da subvención outorgada, e importe total do proxecto.
b) Contía das axudas agrupadas por modalidades (A, B, C, D).
c) Calquera outra especificación que se considere oportuna en cada caso concreto; en especial, e tal e como determina o derradeiro parágrafo do artigo 8.3º da Lei 9/2007, do 13 de xuño, de subvencións de Galicia, para o suposto de que a entidade beneficiaria sexa unha agrupación de concellos, deberán indicarse os compromisos de execución asumidos por cada membro da agrupación, así como o importe da subvención que se aplicará por cada un deles.
3. Transcorrido o prazo de seis meses sen que se lle notificase a resolución expresa, o solicitante poderá entender desestimada a súa solicitude, nos termos previstos na Lei 30/1992, do 26 de novembro, do réxime xurídico das administracións públicas e do procedemento administrativo común.
4. A resolución, ditada pola persoa titular da Consellería de Educación e Ordenación Universitaria, que incluirá os concellos -ou agrupacións de concellos- seleccionados, publicarase no Diario Oficial de Galicia e na páxina web nos termos previstos no artigo 13.4º da Lei 4/2006, do 30 de xuño, de transparencia e boas prácticas administrativas na Administración pública galega.
Artigo 13º.-Réxime de recursos.
As resolucións dos expedientes tramitados ao abeiro do disposto nesta orde esgotarán a vía administrativa, polo que, de conformidade co previsto no artigo 46 da Lei 29/1998, do 13 de xullo, reguladora da xurisdición contencioso-administrativa, contra elas poderá interpoñerse recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses contados desde o día seguinte ao da súa notificación, se for expresa; se non o for, o prazo será de seis meses e, para a entidade solicitante, contarase a partir do día seguinte a aquel en que se produza o acto presunto.
Malia o anterior, por ter a recorrente a condición de Administración pública, poderá facer uso do requirimento previo a que alude o artigo 44 da antedita Lei 29/1998.
Artigo 14º.-Compatibilidade.
1. Estas axudas son compatibles co desfrute doutro tipo de axudas de institucións públicas ou privadas destinadas ao mesmo fin, sempre que o importe das subvencións, axudas, ingresos ou recursos non supere o custo das actividades subvencionadas, tal e como establece o artigo 17.3 da Lei 9/2007, do 13 de xuño de subvencións de Galicia.
2. Os beneficiarios deberán dar a adecuada publicidade do financiamento en todas as actuacións que derivan da execución do proxecto. Mencionarase expresamente a participación da Consellería de Educación e Ordenación Universitaria e faranse visibles os logotipos desta convocatoria de axudas nos documentos, folletos, publicacións, soportes web que se realicen no cumprimento dos obxectivos dela. Estes logotipos deberanse descargar desde a páxina web
http://centros.edu.xunta.es/contidos/concellos/.
Artigo 15º.-Subcontratación.
Para os efectos do previsto no artigo 27 da Lei 9/2007, do 13 de xuño, de subvencións de Galicia, autorízase expresamente ás entidades beneficiarias das subvencións previstas nesta orde para que subcontraten ata o 100% do importe dos traballos necesarios para realización das actividades susceptibles de seren subvencionados. Tal autorización considérase concedida sen prexuízo das previsións que establecen os números 3º e seguintes do dito artigo 27.
Artigo 16º.-Contía das subvencións.
O importe das subvencións que se poidan conceder para a realización das actividades subvencionables estará determinado pola aplicación dos criterios de valoración do proxecto establecidos no artigo 11º desta orde.
Artigo 17º.-Pagamento das axudas.
As cantidades concedidas con cargo ás aplicacións orzamentarias detalladas no artigo 2 desta orde seranlles transferidas pola Consellería de Educación e Ordenación Universitaria aos concellos, unha vez feita a debida xustificación de gastos, no período correspondente ao exercicio económico 2010.
Artigo 18º.-Xustificación da subvención.
1. A xustificación dos gastos realizados polo concello para a posta en marcha do programa farase antes do 6 de novembro de 2010, tendo en conta que se deberá xustificar o 100% do custo total das actividades subvencionadas, presentando a seguinte documentación á Dirección Xeral de Educación, Formación Profesional e Innovación Educativa:
a) Certificación da intervención ou do órgano municipal que teña atribuídas as facultades de control da toma de razón en contabilidade, co detalle do custo das actividades desagregado por modalidades, así como do cumprimento da finalidade para que foi concedida.
b) Memoria das actividades realizadas, organizadas por modalidades e axustadas ao proxecto presentado na solicitude.
2. Non se realizará o pagamento da subvención se non se cumprir o estipulado no punto 7º do artigo 31 da Lei 9/2007, do 13 de xuño, de subvencións de Galicia.
3. O incumprimento do prazo de xustificación dará lugar á perda do dereito a percibir a axuda outorgada.
4. O incumprimento por inexecución das actividades dunha modalidade, no caso de que supoña o incumprimento do artigo 1.2º, será causa de revogación da subvención.
5. A xustificación dun importe menor ao proposto supoñerá a minoración proporcional do concedido.
Artigo 19º.-Avaliación e seguimento.
A Dirección Xeral de Educación, Formación Profesional e Innovación Educativa levará a cabo, por medio do servizo de Inspección Educativa, o seguimento e a avaliación das actividades.
O incumprimento total ou parcial das condicións que se tiveron en conta para a súa concesión poderá dar lugar á anulación ou modificación da contía do importe concedido.
Artigo 20º.-Fiscalización e control.
O beneficiario terá a obriga de facilitar toda a información que lle sexa requirida pola Intervención Xeral da Comunidade Autónoma, polo Tribunal de contas e polo Consello de Contas, no exercicio das súas funcións de fiscalización e control do destino das axudas.
Os beneficiarios deberán dar a axeitada publicidade do carácter público do financiamento destas actividades que foron obxecto de subvención nos termos regulamentariamente establecidos.
Disposicións derradeiras
Primeira.-Contra esta orde os interesados poden interpoñer recurso potestativo de reposición ante a persoa titular da Consellería de Educación e Ordenación Universitaria, no prazo dun mes contado a partir do día seguinte ao da súa publicación no DOG, segundo o disposto nos artigos 116 e 117 da Lei 30/1992, de réxime xurídico das administración públicas e do procedemento administrativo común, ou ben directamente recurso contencioso administrativo, no prazo de dous meses, ante a Sala do Contencioso-Administrativo do Tribunal Superior de Xustiza de Galicia.
Segunda.-Autorízase a Dirección Xeral de Educación, Formación Profesional e Innovación Educativa para adoptar as medidas necesarias para a execución e desenvolvemento desta orde.
Terceira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 17 de marzo de 2010.
Jesús Vázquez Abad
Conselleiro de Educación e Ordenación Universitaria
Ver referencia pdf "05700D006P022.PDF"